ירחמיאל אליהו בוצ'קו

הרב ירחמיאל אליהו בּוֹצ'קוֹ (ט"ו בשבט ה'תרמ"ח, 28 בינואר 1888 - כ"ח בטבת ה'תשט"ז, 12 בינואר 1956) מייסד ישיבת עץ חיים במונטרה שבשווייץ.

קורות חייו 
נולד למרים לאה ודוד יהודה בוצ'קו בחורז'ל בט"ו בשבט ה'תרמ"ח, בגיל 12 נשלח לישיבת לומז'ה, ולאחר זמן קצר עבר ללמוד בישיבת נובהרדוק אצל הסבא מנובהרדוק, הרב יוסף הורוביץ במשך 11 שנים, במהלכן גם לימד בישיבת "תורה ודעת" בנובהרדוק בראשות רב העיר מנחם קרקובסקי.
התייתם מהוריו בנערותו. בגיל 23 נשא את רבקה שטרנבוך לאשה, אז עברו לתקופה קצרה לבזל, ומשם למונטרה שבשווייץ.
באייר ה'תרפ"ז (1927) ייסד את ישיבת 'עץ חיים' במונטרה (לימים ישיבת היכל אליהו על שמו). לא רצה להתפרנס מתורה ולכן אשתו עסקה במסחר.
בזמן השואה פעל להצלת יהודים.
ביקר במדינת ישראל מספר פעמים.
היה חבר באגודת ישראל.
נפטר בכ"ח בטבת ה'תשט"ז מהתקף לב בדרכו לכנס בארצות הברית. ארונו הועלה לירושלים לבית העלמין סנהדריה.

משפחתו 
הרב משה בוצ'קו. מילא את מקומו בראשות ישיבת עץ חיים, והוא העביר את הישיבה לישראל וקרא לה היכל אליהו על שם אביו.

 בנו הוא הרב שאול דוד בוצ'קו.
 נכדו הרב יחזקאל בוצ'קו.

מרים, נישאה לרב שאול וינגורט (תלמידו של ר' יחיאל יעקב וינברג, מחבר 'שרידי אש').

 בנם הוא הרב אברהם אבא וינגורט, המלמד בישיבת 'היכל אליהו' שבראשות בן-דודו (הרב שאול דוד בוצ'קו).
 נכדם הוא הרב שאול יונתן וינגורט, שימש כראש ישיבת שבות ישראל, וכיום מלמד בישיבת 'תום ודעת' בירושלים. הוא מלמד בשיטה חדשנית, המזהה במרבית הסוגיות מבנה דמוי מנורה (כפי שהדגים בספרו 'פני המנורה'). ונכדם האחר הוא הרב ירחמיאל אליהו וינגורט, משמש כראש כולל בגבעת זאב.

ספריו 
בעברית
 אור היהדות - מאמרים על פרשת השבוע, מועדי ישראל ונושאים שונים. מהדורה ראשונה תש"ן, מהדורה שנייה תש"ס.
ביידיש
 זמנים ומועדים - מאמרים שפורסמו בעיתון היידיש של פריז, ובו מאמרים על החגים והמועדים ומאמרים בעניין תחיית ישראל: חידוש סנהדרין, הקמת המדינה וכיוצ"ב.
 יזכור - לזכר אשתו הרבנית רבקה, בספר כותב על מעשי החסד שלה ועל שאר גדולי ישראל שנהרגו על קידוש השם.
 רמב"ם - על דמותו והגותו של הרמב"ם.
בגרמנית
 מקור ישראל - ח"א: התכתבות עם יהדות הונגריה, תקווה לעומת הסבל היהודי, הסברת יסודות היהדות. ח"ב: הסבר מדרשי חז"ל על מתן תורה. ח"ג: משמעותו של יום השבת.
 עם התעורר - תחיית ישראל בארצם לאחר השואה.

לקריאה נוספת 
 חיים שלם, מנובהרדוק דרך מונטרה לירושלים, ירושלים תשע"ו

קישורים חיצוניים 
 "ארונו של הה"ג ר' א. בוצקו מוטס לקבורה בירושלים", הצופה, 16/01/1956
 הרב חיים זרצקי, "החלוץ התורני בשווייץ", הצופה, 19/01/1956
 הרב אליהו עקיבא יפרח, "הרה"ג ר' א. י. בוצ'קו זצ"ל", הבוקר, 14/02/1956
 יעקב ברונר, "רבי אליהו בוצ'קו ז"ל, ראש ישיבת מונטרה", שערים, 13/04/1956
 הרב אליהו עקיבא יפרח, "הגאון ר' אליהו בוצ'קו זצ"ל", שערים, 01/01/1957

הערות שוליים

נובהרדוק (תנועת המוסר)
רבנים אורתודוקסים
תנועת המוסר: אישים
אישים שעל שמם ישיבות בישראל
אישים שהועלו לקבורה בארץ ישראל
יהודים הקבורים בבית הקברות סנהדריה
ראשי ישיבה שווייצרים
מונטרה: רבנים
יהודים שווייצרים
ירחמיאל
בוגרי ישיבות נובהרדוק
ילידי 1888
שווייצרים שנפטרו ב-1956